เลื่อนบังคับใช้มาตรการยืนยันตัวตนก่อนฝากเงินที่ตู้อัตโนมัติผ่านบัตรเดบิต บัตรเครดิต
นายเศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย (ธปท.) เปิดเผยถึงกรณีการฝากเงินผ่านเครื่องรับฝากและถอนเงินอัตโนมัติ (CDM) จะต้องมีการยืนยันตัวตนผ่านบัตรเดบิต บัตรเอทีเอ็ม หรือบัตรเครดิตทุกครั้ง ตาม พ.ร.บ. ป้องกันและปราบปรามการฟอกเงิน พ.ศ.2542 โดยจะมีผลบังคับใช้ตั้งแต่วันที่ 15 พฤศจิกายนนี้ ว่า ขณะนี้ ธปท. กำลังมองหาวิธีการอื่นมารองรับเพื่อไม่ให้ประชาชนได้รับผลกระทบ โดยปัจจุบันยังไม่ได้ข้อสรุปว่าจะใช้วิธีการใดมาแทนการเสียบบัตรเดบิตและบัตรเครดิตเพื่อยืนยันตัวตน สำนักงานป้องกันและปราบปรามการฟอกเงิน (ปปง.) จึงเลื่อนการบังคับใช้ออกไปก่อน เพื่อไม่ให้เป็นภาระกับประชาชน ส่วนการเสนอให้ใช้บัตรประจำตัวประชาชนในการยืนยันตัวตน แทนการใช้บัตรเดบิตหรือเครดิตนั้น เนื่องจากทุกคนมีบัตรประชาชนอยู่แล้ว แต่มองว่ายังคงมีความเสี่ยงในเรื่องของบัตรสูญหาย หรือลืมบัตรที่เสียบเอาไว้ ประกอบกับต้นทุนในการติดตั้งเครื่องอ่านบัตร (Card Reader) มีต้นทุนสูง ซึ่งอาจส่งผลไปสู่ผู้บริโภคได้ จึงยังไม่ใช่วิธีที่เหมาะสมที่สุดและตอบโจทย์ นอกจากนี้ อาจมีวิธีการอื่น เช่น โมบายแบงกิ้ง หรือคีย์เลขบัตรประชาชน ที่อาจเป็นวิธีที่เหมาะสมกว่า ซึ่งจะต้องหารือกันต่อไป